Vidnoje

**Vidnoje** () om Venäman lidn Moskvan agjan keskuzpalan suves. Se om Moskvan suvine ezilidn, om Leninon lidnümbrikon (edel vn 2019 redukud — rajonan) administrativižeks keskuseks da üks'jäižeks lidnaks.

## Istorii
Ezmäižen eländpunktan aluz om pandud nügüd'aigaižen lidnan territorijanno kuti *Parinki*-külä vl 1651, möhemba *Parinki-Vidnoje*-žilo, nüg. *Aparinki*-külä i *Pen' Vidnoje*-külä. Vidnoje-usadib oli tetab 19. voz'sadan augotišespäi. Saudihe raudted *Rastorgujevo*-stancijanke severziš-se kilometriš žilospäi vl 1900. Vidnoje-kezakülä om alusenpandud vl 1902. Toižed eländpunktad oliba Timohovo-Salazkino-usadib (vspäi 1812) i Žukovo-külä.

Zavottihe koksantegimen sauvondad vides kilometras Rastorgujevo-stancijaspäi vn 1937 redukus, se radaškanzi vn 1951 sulakus. Nügüdläižen eländpunktan aluz om pandud vl 1949 kuti tegimen Vidnoje-radnikžilo koumes kilometras sišpäi mecan taga. Kätihe radnikžilod rajonan keskuseks vn 1960 elokus, konz' mülütihe Lenino-žilod Moskvha. Vidnoje sai lidnan statusad vn 1965 13. päiväl vilukud, Rastorgujevo-kezakülä tegihe sen päivlaskmaižeks palaks.

Vidnoje šingotase Moskvan koksangazan tegimel (koks valandan täht, nozoltadud gazad, pezendabutused, elektrolit), sauvondmaterialiden pästandal (terazverk, betontegim, raudbetontegesed, gipsapakod i sauvondsegoitused), jomiden edheotandal, mugažo konservtegimišton tedoinstitut radab lidnas. Vidnojen motobolan i naižbasketbolan joukud oliba valdkundan čempionikš.

## Geografijan andmused

Lidn sijadase ümbrikon päivlaskmas, Bitc-jogen randal ( 24 km pitte, Moskvan oigedpol'ne bassein), 160 m ü.m.t. keskmäižel korktusel. Kupelink-jogi jokseb lidnan päivnouzmas i lankteb Bitc-jogehe huralpäi kahtes kilometras suvhe lidnaspäi.

Matkad Moskvhasai (Moskvan rengazavtotehesai) om koume kilometrad pohjoižhe. Toižed lähembaižed lidnad oma Litkarino 14 km pohjoižpäivnouzmha orhal i Domodedovo kümnes kilometras suvhe kaikil teil.

*Rastorgujevo*-raudtestancii radab lidnas «Moskv (Kurskan päraudtestancii) — Kašir»-keskustal vspäi 1900. Raudte i «Don»-avtote (M4-trass) läbitadas lidnan keskuzpalad.

## Eläjad
Vl 1959 žilon ristitišt oli 14 191 eläjad, vl 1979 lidnan — 44 208 eläjad. Vn 2010 Venäman rahvahanlugemižen mödhe lidnan eläjiden lugu oli 56 752 ristutud, rajonan (nüg. lidnümbrik) pol', vn 2021 — 101 490 ristitud (lidnümbrikon koumandez). Kaik 65 074 eläjad oli lidnas vl 2017. Kaikiš suremb lidnan ristitišt om nügüd'.

Rahvahad (ozutadud rahvahudenke vl 2010): venälaižed — 91,8 %, armenijalaižed — 2,0 %, ukrainalaižed — 1,6 %, toižed rahvahad — 4,6 %.

Ortodoksižen hristanuskondan üks'toštkümne pühäpertid oma kaičenus i saudud lidnas: ph. Jekaterinan mez'jumalankodi (viž pühäpertid) i kuz' jumalanpertid.

## Openduz
Lapsiden opendusen aluzkundad oma kaks'toštkümne nimitadud i nomeruidud päivkodid (nomer 1, 3..5, 7, 9, 10, 12, 37, 39, 41, 42), augotižškol (progimnazii) nomer 737, ühesa keskškolad (nomer 1, 2, 4..7, 9..11), Vidnojen gimnazii, čomamahtoliž-tehnine licei, lapsiden sädamižen «Impul's»-keskuz, lidnan čomamahtoiden škol, olimpižen varan «Olimp»-sportškol (üks'borcuindad, fehtuind, jüged atletik, futbol, gimnastik).

Lidnan professionaližen opendusen aluzkund om «Moskovii»-kolledžan (Domodedovo) filial.

## Galerei

Vidnoye, Moscow Oblast, Russia - panoramio (37).jpg|Lidnümbrikon tobmuden pert' (31. tal'vku 2014)
Vidnoe Monastery 01 - Cathedral.jpg|Ph. Jekaterinan jumalankodin päjumalanpert', vn 2011 nägu
Leninskiy District Historical and Cultural Center 11.JPG|Lidnümbrikon istorijan da kul'turan keskuz (vn 2015 olend)
Vidnoye, Moscow Oblast, Russia - panoramio (102).jpg|Torguindkeskuz (viluku 2016)
Rastorguevo (train station).jpg|*Rastorgujevo*-raudtestancii vl 2007


## Homaičendad


## Irdkosketused
* Lidnümbrikon tobmuden aluzkundoiden oficialine sait (''adm-vidnoe.ru'').